19 верасня 1952 года ў Мінску выйшаў на маршрут першы тралейбус. Паводле слоў намесніка генеральнага дырэктара КУП "Мінсктранс" Уладзіміра Канопчанкі, першая чарга тралейбусных зносінаў злучыла чыгуначны вакзал з тагачаснай Круглай плошчай. На сёння рухомы парк тралейбусаў у сталіцы налічвае больш за тысячу машын, да паслуг пасажыраў 67 тралейбусных маршрутаў агульнай працягласцю 1440 кіламетраў. Напрыклад, нядаўна былі ўведзены ў эксплуатацыю два маршруты па вуліцы Гарэцкага, якія злучылі Паўднёвы Захад і Сухарава. А да 2009 года ў Мінску адновіць сваю працу тралейбусны парк № 1, які з тэрыторыі, прылеглай да Плошчы Перамогі, "пераедзе" ў мікрараён Уручча-6. Мяркуецца, што з новага парка на лінію будуць выходзіць 200 тралейбусаў.